புவெப்லா சண்டை

புவெப்லா சண்டை (Battle of Puebla) மெக்சிக்கோ மீது பிரான்சு தொடுத்தப் போரின்போது மே 5, 1862 அன்று புவெப்லா நகருக்கு அருகில் நடந்தது. இந்தச் சண்டையில் ஆக்கிரமித்திருந்த பிரான்சியப் படைகளை அளவிலும் அனுபவத்திலும் குறைவான மெக்சிக்கோவின் படை வீழ்த்தியது மெக்சிக்கோவின் வரலாற்றில் ஓர் முதன்மை நிகழ்வாகக் காணப்படுகின்றது. அடுத்தடுத்த சண்டைகளில் பிரான்சு மெக்சிக்கோவை வென்று தனது இராச்சியத்தை நிலைநிறுத்தியபோதும் படைபலமிக்க பிரான்சியர்களை வென்றது மெக்சிக்க படையினருக்கு ஊக்கமூட்டுவதாகவும் பிரான்சிய முன்னேற்றத்தைத் தடுப்பதாகவும் அமைந்தது.  இந்தச் சண்டையில் 10,540 துருப்புக்கள்  ஈடுபட்டனர். 462 பிரான்சியத் துருப்புக்கள் கொல்லப்பட்டனர். 83 மெக்சிக்கத் துருப்புக்கள் மட்டுமே இச்சண்டையில் உயிரிழந்தனர்.

இந்த மெக்சிக்கோவின் வெற்றி ஒவ்வொரு ஆண்டும்  மே 5 அன்று கொண்டாடப்படுகின்றது.  மெக்சிக்கோவில் முதன்மையாக புவெப்லா மாநிலத்தில் எல் டியா டெ லா பேட்டலா டெ புவெப்லா (தமிழ்: புவெப்லா சண்டை நாள் ) எனக் கொண்டாடப்படுகின்றது. மெக்சிக்கோவின் பிற பகுதிகளில் இந்நாளைக் குறித்த கொண்டாட்டங்கள் மிகுதியாக இல்லை. இருப்பினும் இது ஐக்கிய அமெரிக்காவில் குறிப்பாக மெக்சிக்கோ மக்கள் மிகுதியாக வாழும் கலிபோர்னியா, டெக்சாசு மாநிலங்களில் பரவலாகக் கொண்டாடப்படுகின்றது;  ஆண்டுதோறும் இந்நாள்  சிங்க்கோ டே மாயோ எனக் கொண்டாடப்படுகின்றது. அன்றைய நாளில் மெக்சிக்கோ மதுவகைகள், உணவு வகைகள் மற்றும் பண்பாடு குவியப்படுத்தப்படுகின்றது.

மேற்சான்றுகள்

வெளியிணைப்புகள் 

French Intervention in Mexico: Battle of Puebla
Phil's Findings: Did Battle of Puebla change the course of U.S. history? by PHILIP A. RUE

மெக்சிக்கோவின் வரலாறு
1862
பிரான்சின் வரலாறு